CELEX: C2007/199/25
Language: el
Date: 2007-08-25 00:00:00
Title: Υπόθεση C-193/07: Προσφυγή της 5ης Απριλίου 2007 — Επιτροπή των Ευρωπαϊκών Κοινοτήτων κατά της Δημοκρατίας της Πολωνίας

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/14
            
         Προσφυγή της 5ης Απριλίου 2007 — Επιτροπή των Ευρωπαϊκών Κοινοτήτων κατά της Δημοκρατίας της Πολωνίας
   (Υπόθεση C-193/07)
   (2007/C 199/25)
   Γλώσσα διαδικασίας: η πολωνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: D. Recchia και K Herrmann)
   
      Καθής: Δημοκρατία της Πολωνίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, παραλείποντας να λάβει τα κατάλληλα μέτρα προκειμένου να αποτρέψει την επιδείνωση της καταστάσεως των οικοτόπων και την πρόκληση σημαντικής αναστατώσεως των ειδών εντός της ζώνης ZPS Puszcza Augustowska, PLB 200002, στο πλαίσιο της διαδικασίας εγκρίσεως της παρακάμψεως της Augustów, πόλεως ευρισκόμενης στο βορειο-ανατολικό τμήμα της επικρατείας της, παρέβη τις υποχρεώσεις που υπέχει από τα άρθρα 6, παράγραφος 2, και 7, της οδηγίας 92/43/ΕΟΚ, για τη διατήρηση των φυσικών οικοτόπων καθώς και της άγριας πανίδας και χλωρίδας (1)·
            
         
               —
            
            
               να διαπιστώσει ότι η Δημοκρατία της Πολωνίας, παραλείποντας να εξαρτήσει την πραγματοποίηση της επενδύσεως της σχετικής με την παράκαμψη της Wasilków, πόλεως ευρισκόμενης στη βορειο-ανατολική περιοχή της επικρατείας της, από τακτική εκτίμηση των επιπτώσεων του συγκεκριμένου σχεδίου επί της ZPS Puszcza Knyszyńska, PLB 200003, και εγκρίνοντας την πραγματοποίηση αυτής της επενδύσεως παρά τις αρνητικές της συνέπειες για ολόκληρη τη συγκεκριμένη ζώνη και προβαίνοντας στην έναρξη της υλοποιήσεως αυτής της επενδύσεως, παρέβη τις υποχρεώσεις που υπέχει από τα άρθρα 6, παράγραφος 3, και 7, της οδηγίας 92/43/ΕΟΚ, για τη διατήρηση των φυσικών οικοτόπων καθώς και της άγριας πανίδας και χλωρίδας·
            
         
               —
            
            
               να διαπιστώσει ότι η Δημοκρατία της Πολωνίας, επιλέγοντας ως αντισταθμιστικό μέτρο για την απώλεια της ζώνης Puszcza Augustowska, PLB 200002, να προβεί σε αναδάσωση εντός της ζώνης η οποία πρέπει να προταθεί ως Τόπος Κοινοτικού Ενδιαφέροντος, σύμφωνα με την οδηγία 92/43/ΕΟΚ («Pojezierze Sejneńskie», PLH 200007, συνολικής εκτάσεως 7 456,9 εκταρίων), παραβίασε την οδηγία 92/43/ΕΟΚ, για τη διατήρηση των φυσικών οικοτόπων καθώς και της άγριας πανίδας και χλωρίδας, λαμβανομένων υπόψη των αποφάσεων που εξέδωσε το Δικαστήριο στις υποθέσεις C-117/03, Dragaggi, και C-244/05, Bund Naturschutz·
               
            
         
               —
            
            
               να διαπιστώσει ότι η Δημοκρατία της Πολωνίας, εγκρίνοντας την καταστροφή των φυσικών οικοτόπων Puszcza Augustowska εντός της ζώνης που πρέπει να προταθεί ως Τόπος Κοινοτικού Ενδιαφέροντος σύμφωνα με την οδηγία 92/43/ΕΟΚ (Ostoja Augustowska PLH 200005), στο πλαίσιο της κατασκευής της παρακάμψεως της Augustów, πόλεως ευρισκόμενης στο βορειο-ανατολικό τμήμα της επικρατείας της, παραβίασε την οδηγία 92/43/ΕΟΚ, για τη διατήρηση των φυσικών οικοτόπων καθώς και της άγριας πανίδας και χλωρίδας, λαμβανομένων υπόψη των αποφάσεων που εξέδωσε το Δικαστήριο στις υποθέσεις C-117/03, Dragaggi, και C-244/05, Bund Naturschutz.
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή αφορά τη μη ορθή εφαρμογή των οδηγιών 79/409/ΕΟΚ (2) (Πτηνά) και 92/43/ΕΟΚ (Οικότοποι). Σκοπός της οδηγίας περί οικοτόπων είναι η δημιουργία ενός συνεκτικού ευρωπαϊκού οικολογικού δικτύου για τη διατήρηση, ή την αποκατάσταση, σε μια ικανοποιητική κατάσταση διατηρήσεως, των φυσικών οικοτόπων και της άγριας χλωρίδας και πανίδας στο έδαφος των κρατών μελών. Προς επίτευξη αυτού του σκοπού προβλέπεται, μεταξύ άλλων, ο καθορισμός Ειδικών Ζωνών Διατηρήσεως (στο εξής: ΕΖΔ). Το άρθρο 6, παράγραφος 2, της προαναφερθείσας οδηγίας επιβάλλει στα κράτη μέλη την υποχρέωση λήψεως κατάλληλων μέτρων προς αποτροπή, του ενδεχομένου επιδεινώσεως, εκ παντός είδους ενεργειών στις οποίες προβαίνουν, του συγκεκριμένου τόπου, καθώς και η αποτροπή της ενδεχόμενης σημαντικής διαταράξεως των ειδών για τα οποία προορίζεται ο τόπος, ενώ στην παράγραφο 3 προβλέπεται η υποχρέωση των κρατών μελών να προβαίνουν, για όλα τα προγράμματα ή σχέδια που δεν σχετίζονται άμεσα ή απαραιτήτως με τη διαχείριση του τόπου, αλλά δύνανται να επηρεάσουν τον τόπο αυτό κατά τρόπο σημαντικό, σε κατάλληλη εκτίμηση των επιπτώσεών τους επί του τόπου σε συνάρτηση με τον σκοπό διατηρήσεως αυτού του τόπου.
   Η Δημοκρατία της Πολωνίας άρχισε την υλοποίηση δύο έργων οδοποιίας που αφορούν την παράκαμψη των πόλεων Augustów και Wasilków, εντός τόπων προστατευομένων κατά την έννοια των προαναφερθεισών οδηγιών, κατά παράβαση του άρθρου 6, παράγραφοι 2 και 3, σε συνδυασμό με το άρθρο 7, της οδηγίας περί οικοτόπων, όσον αφορά ειδικότερα δύο Ζώνες Ειδικής Προστασίας (ΖΕΠ) και κατά παραβίαση του συστήματος προστασίας που απορρέει από τη νομολογία Dragaggi (C-117/03) και Bund Naturschutz (C-244/05) όσον αφορά έναν ενδεχόμενο Τόπο Κοινοτικού Ενδιαφέροντος (ΤΚΕ). Επιπροσθέτως, η Δημοκρατία της Πολωνίας πρότεινε ένα αντισταθμιστικό μέτρο για τις οικολογικής φύσεως ζημίες που συνεπάγεται η υλοποίηση του έργου παρακάμψεως της πόλεως Augustów, που πρόκειται να εφαρμοστεί επί ενός ενδεχόμενου Τόπου Κοινοτικής Προστασίας (ΤΚΠ) και το οποίο μπορεί να επιφέρει αλλοίωση των οικολογικών χαρακτηριστικών αυτού του τόπου.
   
      Όσον αφορά το οδικό έργο της παρακάμψεως της πόλεως Augustów, το έργο αυτό πρόκειται, κατά τα διαθέσιμα στοιχεία, να διέλθει από τη ΖΕΠ Puszcza Augustowska και τον ενδεχόμενο ΤΚΠ Ostoja Augustowska. Η ΖΕΠ αποτελεί κατάλυμα για 41 είδη πτηνών απαριθμούμενων στο παράρτημα Ι της οδηγίας περί αγρίων πτηνών, ενώ ο τόπος Ostoja Augustowska περιλαμβάνει 21 τύπους οικοτόπων από τους απαριθμούμενους στο παράρτημα Ι της οδηγίας περί φυσικών οικοτόπων. Επιπροσθέτως, στον τόπο αυτό βρίσκουν κατάλυμα εννέα είδη ζώων και φύονται οκτώ είδη φυτών από τα απαριθμούμενα στο παράρτημα II της οδηγίας περί φυσικών οικοτόπων, μεταξύ των οποίων ένα είδος το οποίο πρέπει να τυγχάνει προστασίας κατά προτεραιότητα, δηλαδή ο λύκος. Ο τόπος Ostoja Augustowska πληροί όλα τα οικολογικά κριτήρια του παραρτήματος ΙΙΙ της οδηγίας περί φυσικών οικοτόπων ώστε να μπορεί να προταθεί και να χαρακτηρισθεί ως ΤΚΠ κατά τις διατάξεις της οδηγίας αυτής.
   Όσον αφορά το εφαρμοστέο επί του έργου αυτού και επί της εκτιμήσεως των επιπτώσεών του επί της ΖΕΠ καθεστώς, επισημαίνεται ότι η διαδικασία εγκρίσεώς του κινήθηκε πριν από την ημερομηνία προσχωρήσεως της Δημοκρατίας της Πολωνίας. Η Επιτροπή υποστηρίζει, σύμφωνα με την κρίση του Δικαστηρίου στην υπόθεση C-209/04 (Επιτροπή κατά Αυστρίας) ότι οι διατάξεις του άρθρου 6, παράγραφοι 3 και 4, της οδηγίας περί φυσικών οικοτόπων δεν τυγχάνουν εφαρμογής. Εντούτοις, οι ουσιαστικές διατάξεις της ίδιας οδηγίας, ιδίως το άρθρο 6, παράγραφος 2, τυγχάνουν εφαρμογής ευθύς μετά την προσχώρηση. Όσον αφορά το ίδιο αυτό έργο και τις επιπτώσεις του επί του ενδεχόμενου ΤΚΠ, η Επιτροπή υποστηρίζει ότι το καθεστώς που πρέπει να εφαρμοστεί δεν διαφέρει από εκείνο που καθορίστηκε με τις προαναφερθείσες αποφάσεις Dragaggi και Bund Naturschutz, δεδομένου ότι οι απαιτήσεις προστασίας είναι ίδιες. Επίσης, το καθεστώς αυτό εφαρμόζεται από της προσχωρήσεως της Δημοκρατίας της Πολωνίας στην Ευρωπαϊκή Ένωση, δεδομένου ότι πρόκειται για ουσιαστικές υποχρεώσεις που σχετίζονται με την επίτευξη του σκοπού της οδηγίας περί φυσικών οικοτόπων. Ενδεχόμενη αποδοχή της αντίθετης απόψεως θα είχε ως αποτέλεσμα να μην δεσμεύονται τα κράτη μέλη από τους σκοπούς της οδηγίας ως προς όλα εκείνα τα έργα η διαδικασία εγκρίσεως των οποίων είχε κινηθεί πριν από την ημερομηνία προσχωρήσεώς τους.
   Το συγκεκριμένο έργο συνεπάγεται επιδείνωση των φυσικών οικοτόπων, προκαλεί αναστάτωση στα είδη για τα οποία προορίζεται η ΖΠ και δεν συνιστά μέτρο δυνάμενο να διασφαλίσει το συμφέρον του ενδεχόμενου ΤΚΠ σε εθνικό επίπεδο. Το έργο θα προκαλέσει ανεπανόρθωτες ζημίες και την επιδείνωση του μοναδικού και εξαιρετικού οικοσυστήματος της κοιλάδας του ποταμού Rospuda λόγω των επιπτώσεών του επί των αγρίων πτηνών και των οικοτόπων, καθώς και επί των ειδών που πρέπει να προστατεύονται κατά την έννοια των οδηγιών 79/409/ΕΟΚ και 92/43/ΕΟΚ. Επιβάλλεται η διαπίστωση ότι κατά την εκτίμηση των επιπτώσεων του έργου παρακάμψεως της Augustów επί των ζωνών Natura 2000, οι πολωνικές αρχές δεν εξέτασαν δεόντως τις εναλλακτικές λύσεις. Καθόσον δεν απέδειξαν την αδυναμία εναλλακτικών λύσεων, οι πολωνικές αρχές δεν μπορούν να επικαλεστούν μείζον δημόσιο συμφέρον για την έγκριση του συγκεκριμένου έργου.
   
      Όσον αφορά το οδικό έργο της παρακάμψεως της πόλεως Wasilków, η κατασκευαζόμενη οδός πρόκειται να διέλθει, κατά τα υπάρχοντα στοιχεία, από τη ΖΕΠ Puszcza Knyszyńska, όπου βρίσκουν κατάλυμα 37 είδη αγρίων πτηνών από τα παρατιθέμενα στο παράρτημα Ι της οδηγίας περί αγρίων πτηνών. Η διαδικασία εγκρίσεως κινήθηκε μετά την προσχώρηση της Πολωνίας στην Ευρωπαϊκή Ένωση, πρόκειται δηλαδή για έργο επί του οποίου έχουν εφαρμογή οι διαδικαστικές διατάξεις του άρθρου 6, παράγραφοι 3 και 4. Η εκτίμηση των επιπτώσεων του έργου αυτού υπήρξε ελλιπής από πολλές απόψεις και δεν συνιστά κατάλληλη εκτίμηση επιπτώσεων κατά το άρθρο 6, παράγραφος 3, της οδηγίας περί φυσικών οικοτόπων. Επιπροσθέτως, πρέπει να υπογραμμιστεί ότι οι πολωνικές αρχές δεν υπέβαλαν στην Επιτροπή εναλλακτικές λύσεις για την παράκαμψη της πόλεως Wasilków και ότι δεν εξέτασαν το ζήτημα των αντισταθμιστικών μέτρων που αφορούν τη ζώνη η οποία πρόκειται να καταστραφεί από την παράκαμψη αυτή.
   Οι εργασίες έχουν ήδη ξεκινήσει, ιδίως δε έχει ήδη πραγματοποιηθεί η κοπή δένδρων.
   
      Το σχέδιο αναδασώσεως εντός του ενδεχόμενου ΤΚΠ Pojezierze Sejneńskie, ως αντισταθμιστικό μέτρο για τις οικολογικές ζημίες στους τόπους που αφορά το έργο παρακάμψεως της πόλεως Augustów, όχι μόνο δεν αντισταθμίζει τις οικολογικές ζημίες, αλλά επιπροσθέτως έχει και αρνητικές συνέπειες επί του δυνητικού ΤΚΠ. Ο τόπος, ο οποίος περιλαμβάνει 15 τύπους οικοτόπων από τους απαριθμούμενους στο παράρτημα Ι της οδηγίας περί οικοτόπων, πληροί όλα τα οικολογικά κριτήρια του παραρτήματος III προκειμένου να προταθεί και να χαρακτηριστεί ως ΤΚΠ κατά τις διατάξεις της οδηγίας αυτής. Η Επιτροπή έχει υπόψη της αξιόπιστα στοιχεία κατά τα οποία δύο είδη από τα περιλαμβανόμενα στα παραρτήματα II και IV της προαναφερθείσας οδηγίας, ειδικότερα το είδος Pulsatilla patens και το είδος Thesium ebracteatum, διαβιούν στην έκταση αυτή. Επίσης, στον τόπο αυτό βρίσκουν κατάλυμα έξι ζωικά είδη και φύονται έξι φυτικά είδη από τα απαριθμούμενα στο παράρτημα ΙΙ της οδηγίας περί φυσικών οικοτόπων, μεταξύ των οποίων ένα είδος που πρέπει να τυγχάνει προστασίας κατά προτεραιότητα, δηλαδή ο λύκος. Μέρος της εκτάσεως αυτού του κατά προτεραιότητα προστατευόμενου οικοτόπου (εκτάσεως 17 εκταρίων περίπου), καθώς και οι φυσικοί οικότοποι των δύο φυσικών ειδών του παραρτήματος II πρόκειται να αποψιλωθούν στο πλαίσιο των μέτρων που προέβλεψε ο επενδυτής για την αντιστάθμιση των ζημιών που θα υποστούν οι οικότοποι πτηνών λόγω της κατασκευής της παρακάμψεως της πόλεως Augustów.
   Οι πολωνικές αρχές επιβεβαίωσαν τη βούλησή τους να συμπληρώσουν το σχέδιο αυτό αναδασώσεως το βραδύτερο μέχρι της λήξεως του προσεχούς Ιουνίου. Η Επιτροπή ζητεί από το Δικαστήριο να διατάξει την αναστολή ή τη μη έναρξη των εργασιών μέχρι της εκδόσεως της αποφάσεως επί της προσφυγής της.
   
      (1)  ΕΕ L 206 της 22.7.1992, σ. 7.
   
      (2)  Οδηγία 79/409/ΕΟΚ, περί της διατηρήσεως των αγρίων πτηνών (ΕΕ ειδ. έκδ. 15/001, σ. 202).